'Dlamini-Zuma moet sê hoekom sy magte verleng' | Maroela Media
Nkosazana Dlamini-Zuma, minister van samewerkende regering en tradisionele sake, moet voor die parlement verskyn om haar besluit om die Covid-19- nasionale ramptoestand met nog 'n maand te verleng, te verduidelik.
Cilliers Brink, DA-LP en die party se woordvoerder oor plaaslike regering, sê Dlamini-Zuma het die ramptoestand nou die afgelope twee jaar 21 opeenvolgende kere verleng sonder enige rekenskap aan die parlement of Suid-Afrikaners, en sonder enige oënskynlike kommer oor wat dit aan die Grondwet en die ekonomiese vooruitsigte van gewone Suid-Afrikaners doen.
"Die bewoording van die jongste verlengingskennisgewing is nie eens verander nie, asof om die onverskillige wyse waarop regeringsbesluite geneem word, by gebrek aan duidelike rigting en strategie, te onderstreep."
Dlamini-Zuma het Vrydag in die Staatskoerant bevestig dat die ramptoestand in Suid-Afrika tot 15 Februarie 2022 verleng word.
"In wese beweer die minister dat die regering nie die Covid-19-pandemie onder gewone wette kan hanteer nie. As hierdie bewering waar was tydens die uitbreking van Covid-19, toe die pandemie 'n ernstige risiko vir die gesondheidstelsel ingehou het, is dit vandag nie meer waar nie."
Die DA wil hê Dlamini-Zuma moet tydens 'n parlementêre debat van nasionale belang verskeie vrae beantwoord, waaronder hoekom 'n nasionale ramptoestand van krag moet bly terwyl bewyse daarop dui dat die Omikron-variant minder skadelik is as vorige variante van die virus.
"Waarom het die regering, ná byna twee jaar van 'n nasionale ramptoestand, nie alternatiewe wette en beleidstellings uitgedink om gesondheidsverwante rampe te hanteer nie? En as dit absoluut noodsaaklik is om in die toekoms 'n nasionale ramptoestand af te kondig, wanneer dit werklik bestaan, wat verhinder die regering om dit op daardie tydstip te doen? Dit is ook veelseggend dat minstens drie provinsies versoek het dat 'n ramptoestand verklaar moet word ná vloede, storms, droogtes of verwoestende weer, maar steeds op 'n antwoord moet wag terwyl die nasionale ramptoestand rakende Covid-19 al 700 ononderbroke dae nader."
Nie net skep 'n ewigdurende nasionale ramptoestand 'n gevaarlike grondwetlike presedent nie, dit maak ekonomiese herstel byna onmoontlik veral as die ander beperkings op groei in ag geneem word, sê Brink.
Hul kan met niks vertrou word nie. Die auntie kwalifiseer lankal vir pensioen.
Vreemd dat net die DA en ACDP iets daaroor sê? Die ander hoop seker dit gaan lank genoeg aanhou dat hul ook n beurt kan kry.